कक्राझार , 24 नभेम्बर : बर' थुनलाइ आफादआ आसामनि बारग' गिबि मन्थ्रि रुंसारि तरुन गगैनि जिउ गोमानाय खौरांखौ मोननानै आफादनिफ्राय गोथौ दुखु मोननाय फोरमायहरदों । बिथांनि जिउ गोमानायाव आसामआ सासे गेदेमा आरो गोख्रों राजखान्थिगिरि खोमानांबाय । बर' थुनलाइ आफादआ रुंसारि आगु गिबि मन्थ्रि तरुन गगैनि जिउमाया जाहाथे सोरगोआव आलो गोजोनै थाहैनो हायो बेनि थाखाय आर'ज गाबनायजों लोगोसे दुखुथिया नख'रनिसिम दुखु मोननायखौ फोरमायहरो । जार्नालिस्ट एससियेसन अफ आसाम आरो नेसनेल इउनियन अफ जार्नालिस्ट इन्डियाआबो दिनै आगु गिबि मन्थ्रि तरुन गगैनि रुंसारि जानायाव गोथौ दुखु मोननाय फोरमायो । मोनसे दुखु रादाबनि गेजेरजों जे ए ए नि आफादगिरि धिरेन्द्र नाथ चक्रबर्टी आरो एन इउ जे आइ नि माहारियारि लेङाय आफादगिरि भुपेन गस्वामी मोनहा रुंसारि तरुन गगैखौ सासे बयजोंबो मोजां मोनजाग्रा दैदेनगिरि आरो गोजौ सानथौनि खुंगिरिमोन होननानै फोरमायो । बिथाङा मोनसे समाव आसामजों लोगोसे दुलाराय भारत हादतआवनो राजखान्थियारि बिथिङै बयजोंबो सिनायजानाय जानो हादोंमोन गावनि गोग्गो स्वार्थजों खुंथाय सामलायनायनि थाखाय । बिथांनि जिउ गोमानाया असमीया समाजनि थाखाय मोनसे सुफुंख'हायै ख'हा होननानैबो मोननैबो आफादनिफ्राय फोरमायो । दुलाराय बर' फरायसा आफादनि आफादगिरि दिपेन बर'आबो मोनसे दुखु रादाबनि गेजेरजों राइज्योनि आगु गिबि मन्थ्रि तरुन गगैनि रुंसारि जानायाव गोथौ दुखु मोननाय फोरमायनायजों लोगोसे राइज्योआ सासे गेदेमा राजखान्थिगिरिखौ खोमानानै लानांबाय । बिथाङा बुंबावोदि , तरुन गगैनि रुंसारि जानाय खौरांआ गोसारनाय लोगो लोगो राइज्योनाडैनो बयखौबो गोथौ दुखु मोनहोदों । आगु गिबि मन्थ्रि तरुन गगैनि रुंसारि जानायाव इउ पि पि एलनि आफादगिरि प्रमद बर' , बि पि एफनि आफादगिरि हाग्रामा महिलारी , राइज्योनि समाज अनसाय बिफाननि मन्थ्रि प्रमिला रानि ब्रह्म , राइज्यो सभानि बारग' एम पि उर्खाव गोरा ब्रह्म मोनहा आफादजों लोगोसे गावसोरनि गोथौ दुखु मोननायखौ फोरमायहरदों । बिथांमोनहा दुखु रादाबनि गेजेरजों आगु गिबि मन्थ्रि तरुन गगैनि रुंसारि जानाया राइज्योनि थाखाय गेदेत ख'हा जाबाय होननानै बुङो । 
राइज्योनि गुबुन गुबुन आफादफोरा आगुनि गिबि मन्थ्रि तरुन गगैनि रुंसारि जानायाव गोथौ दुखु मोननाय फोरमायहरदों